《吴太清有远役以诗寄别次韵》
宋代·释道璨

宇宙入八窗，芙蓉制衣裳。
两眼挂万古，深拄书传香。
笔端肤寸合，要作天下凉。
余事亦演雅，簸弄正未妨。
颠倒走百怪，陆离罗众芳。
气焰压牛斗，何止万丈光。
笑他儿女曹，白道空茫茫。
秋风三尺剑，尘土压下方。
斫却月中桂，及此鬓未苍。
我欲援北斗,酌以椒桂浆。文章於此道，
太山一毫芒。洙泗到伊洛，
波澜正泱泱。多少遡流人，
褰裳复回翔。孰知方寸间，
一苇直可航。勉哉吴夫子，
此事当毋忘。